  Руслан Нуриахметов Анжелика Тихонова корреспондент Удмуртиысь эм огазеяськонъёсты шутэтскон нуналъёстэк ужан режиме выжтӥзы. Сыӵе пумкылъян коронавирус инфекциен висисьёслэн лыдзы йылэмен кутӥзы. Со сярысь элькун кивалтэтлэн тӧроезлэн воштӥсез Эльвира Пинчук улосвыл тӧроен Александр Бречаловен кенешон дыръя вераз, ивортӥз Удмуртиысь тазалыкез утёнъя министерстволэн пресс-службаез. «24-тӥ толшорысен эм огазеяськонъёс сизьым нуналъем ужан режиме выжтэмын. Кӧснуналъёсы но арнянуналъёсы паласькись лек вирус инфекцилэн но коронавируслэн тодметъёсынызы пациентъёслы гинэ эмъюрттэт сётозы но доразы поталозы. 8 часысен 14 часозь. Ватсаса ужам дырзы понна нимаз тырозы яке арня вискын ватсаса шутэтскон нунал ӵектозы. Дорын эмъюрттэт сётон табере мукет сяменгес радъяськоз. Адямиез эскерем бераз эмчи, висисьлэн коронавирус луыны быгатэ шуыса малпаз ке, ПЦР-тестъёсты возьматэк эмъюмъёс сётыны быгатоз» Эльвира Пинчук, Удмуртиысь кивалтэтлэн тӧроезлэн воштӥсез Удмуртиын черламъёслэн лыдзы берло 14 нуналъёсы йылэ. Та вакытэ коронавируслэн «дельта» но «омикрон» штаммъёсыз бергало. Выль штамм туж ӝог вӧлмея, уката ик пиналъёс пӧлын. Берло дыре висьыны усемъёс пӧлын ог 13 процентэз 14 аресозь нылпиос луо. Эльвира Пинчуклэн кылъёсызъя, эмъяськонниосын коронавирусэн черламъёслэн лыдзы трослы йылон учыре ужан радлыкъёс юнматэмын. 24-тӥ толшорысен эмъюртъёсы ватсаса 354 адямиез ужаны кутӥзы. Нош оглом эм академиысь но эм колледжысь 793 студентъёслы кулэяськон вань. 122 номеръя но 8-800-100-24-47 номеръя ӟырдыт линиос кужмоятскыса ужало. Та дыре вазиськонъёсты 84 операторъёс нуо. Доразы эмъяськись пациентъёслы эмъюрттэт сётон понна 113 бригадаос кылдытэмын, ӝог эмъюрттэт сётон понна - 14 ӝог бригадаос. Берпуметӥосызлэсь лыдзэс, кулэ луиз ке, 24-озь йылтыны быгатозы. Амбулаторно эмъюрттэт басьтӥсьёслы куинь толэзьлы тырмыт эмъюмъёс дасямын – оглом 522 сюрс упаковкалэсь трос. Нош эмъюртъёсын кыллисьёс понна 43,5 сюрс упаковка эмъюмъёс вань – со одӥг но ӝыны толэзьлы тырмыны кулэ. Та дыре элькунын коронавирусэн черламъёсты 10 стационаръёсын эмъяло. Со понна оглом 1 сюрс 315 койкаос дасямын. Та дыре 20 процентэз соос пӧлысь буш улэ. Кулэ луиз ке, ковид-центръёсты, оглом 3 сюрс 300-лэсь трос койкаос дасяса, 26-ёзь будэтыны быгатозы. Коронавируслы тестъёс 15 лабораториосын лэсьто. Прививка пуктон уж но азьланьтӥське. 28-тӥ тулыспаллы вакцинаез 985 сюрс 972 адями басьтӥз. Со пӧлысь нырысетӥ компонентсэ («Спутник Лайт» вакцинаез пуктэмъёсты но лыдэ басьтыса) 684 сюрс 731 мурт яке вакцинациез ортчоно 74 процентэз калык басьтӥз. Кыкетӥ компонентсэ - 535 сбрс 895 адями яке 58 процентэз. Та дыре элькунын вань вакцинаослэсь запас кылдытэмын. Арня кутсконын 12-17 аресъем пиналъёслы чаклам «Спутник М» вакциналэн 960 дозаез но вуиз. Тодэ вайытом, берло нуналскын улосвылын 826 адямилэсь коронавирус инфекцизэ шараязы. Элькунын выль «омикрон» штаммен висисьёс тулыспаллэн нырысетӥ ӝыныяз тужгес трос луозы шуыса чаклало. Тегъёс: коронавирус Тазалык Удмуртия ЭльвираПинчук АлександрБречалов  